অক্টোবর বিপ্লবের আগে রুশ সাম্রাজ্যে রুশভাষাই ছিল সরকারি ভাষা। সংখ্যালঘুদের ভাষার ব্যাপারে তেমন সহিষ্ণুতা ছিল না। এক জার (সম্রাট), এক ধর্ম ও এক ভাষা ছিল রাষ্ট্রনীতি। শ্রেণি, ধর্ম ও জাতিগত পরিচয়ের সীমান্ত অতিক্রম করে সোভিয়েত নীতি চিন্তা করে সেই সমাজের যেখানে এক অনন্য সংস্কৃতি গড়ে উঠবে সকল সংস্কৃতির সম্মিলিত প্রয়াসে তিনটি পর্যায়ে – রাস-ভেত (বিভিন্ন সংস্কৃতির প্রস্ফুটন), এসব্লিজেনিইয়ে (তাদের সম্মিলন) এবং স্লিইয়ানিয়ে (এক সুষম ঐক্য)। ভাষার ক্ষেত্রে সে-প্রক্রিয়া এক বিশ্বভাষার দিকে অগ্রসর হবে। সমাজতন্ত্রের জয়ের পর জাতীয় ভাষাগুলোর উন্নয়ন, সম-অধিকারসম্পন্ন সকল জাতীয় ভাষার মধ্য থেকে এক ভাষার নির্বাচন, পর্যায়ক্রমে আন্তঃভাষার রূপান্তরণের মাধ্যমে যোগাযোগের প্রধান বাহন এবং আন্তঃভাষাসমূহের একটি ভাষাকে বিশ্বভাষায় রূপান্তরণ।